มันนี่ทูเดย์
ศูนย์วิจัยกสิกรไทย คาดว่า ธนาคารกลางสหรัฐ (เฟด) จะมีมติปรับขึ้นอัตราดอกเบี้ยนโยบายอีก 0.25%
29 ต.ค. 2565

กสิกรคาดเฟดขึ้นดอกเบี้ยแน่
ศูนย์วิจัยกสิกรไทย คาดว่า ธนาคารกลางสหรัฐ (เฟด) จะมีมติปรับขึ้นอัตราดอกเบี้ยนโยบายอีก 0.25% จาก 0.25-0.50% สู่ 0.50-0.75% ในการประชุมรอบสุดท้ายของปีนี้ หลังจากที่เฟดได้คงอัตราดอกเบี้ยนโยบายติดต่อกันถึง 7 รอบการประชุมก่อนหน้านี้ ทั้งนี้แม้ตลาดการเงินทั่วโลกจะปรับตัวสอดรับกับโอกาสที่เฟดจะปรับขึ้นอัตราดอกเบี้ยในการประชุมวันที่ 13-14 ธ.ค. นี้ไปแล้ว แต่ต้องยอมรับว่าการประชุมเฟดรอบนี้ยังมีจุดที่น่าต้องติดตามคือ ประมาณการเศรษฐกิจสหรัฐชุดใหม่ และความเห็นต่อระดับอัตราดอกเบี้ยนโยบายที่เหมาะสมในระยะข้างหน้าจากเจ้าหน้าที่เฟดที่อาจปรับเปลี่ยนจากประมาณการในเดือน ก.ย. 2559 
ธพว.ลุยหนุนเอสเอ็มอีเกาะพะงัน
นายมงคล ลีลาธรรม กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) เปิดเผยว่า ร่วมลงนามความร่วมมือโครงการสนับสนุนส่งเสริมและพัฒนาศักยภาพผู้ประกอบการเอสเอ็มอีในพื้นที่เกาะพะงัน จ.สุราษฎร์ธานี กับพันธมิตร 6 หน่วยงาน คือ กรมส่งเสริมอุตสาหกรรม สำนักงานกองทุนหมู่บ้านและชุมชนเมืองแห่งชาติ สมาคมโรงแรมเกาะพะงัน มูลนิธิในโครงการตามพระราชดำริสวนป่าสมุนไพร มหาวิทยาลัยสงขลานครินทร์ และมหาวิทยาลัยวลัยลักษณ์ เพื่อร่วมกันขับเคลื่อนการพัฒนาชุมชนในพื้นที่ นำนวัตกรรมมาต่อยอดผลิตภัณฑ์สินค้าภูมิปัญญาท้องถิ่นสร้างมูลค่าเพิ่มรายได้สู่ชุมชน
ธอส.ให้ใช้สลิปเอทีเอ็มแลกข้าวสาร
ธนาคารอาคารสงเคราะห์ (ธอส.) จัดโปรโมชั่นพิเศษเพื่อช่วยชาวนาที่ประสบปัญหาราคาข้าว โดยลูกค้าที่ใช้บัตรเอทีเอ็มธนาคารใดก็ได้ทำรายการถอนเงินจากเครื่องเอทีเอ็ม ธอส. ไม่จำกัดจำนวนเงินขั้นต่ำ เพียงแสดงสลิปรายการ 10 ใบ หรือเปิดบัญชีเงินฝากออมทรัพย์พร้อมทำบัตรเอทีเอ็ม ธอส. ระหว่างวันที่ 1-31 ธ.ค.นี้ รับฟรี! ข้าวสารหอมมะลิ A-Rice จำนวน 1 ถุง (ขนาด 1 กิโลกรัม) จำนวนจำกัดเพียง 3,000 ถุงเท่านั้น สอบถามรายละเอียดเพิ่มเติมได้ที่ ธอส. ทุกสาขาทั่วประเทศ 
ทุนสำรองฯ ลดลงไม่มาก
ธนาคารแห่งประเทศไทย (ธปท.) รายงานตัวเลขทุนสำรองเงินตราต่างประเทศของไทย วันที่ 2 ธ.ค. 2559 อยู่ที่ 175.6 พันล้านเหรียญสหรัฐ หรือ 6.2 ล้านล้านบาท (จากอัตราแลกเปลี่ยน 35.64 บาท/เหรียญสหรัฐ) จากวันที่ 25 พ.ย. 2559 อยู่ที่ 175.7 พันล้านเหรียญสหรัฐ หรือ 6.2 ล้านล้านบาท ขณะเดียวกัน ฐานะฟอร์เวิร์ดสุทธิของไทยวันที่ 2 ธ.ค. 2559 อยู่ที่ 22.7 พันล้านเหรียญสหรัฐ จากวันที่ 25 พ.ย. 2559 อยู่ที่ 22.8 พันล้านเหรียญสหรัฐ